Document ID: 32013R0772

UREDBA KOMISIJE (EU) br. 772/2013
оd 8. kolovoza 2013.
o izmjeni Priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka difenilamina u ili na određenim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i njezin članak 18. stavak 1. točku (b),
budući da:
(1)
Maksimalne razine ostataka (MRO-ovi) utvrđene su za difenilamin u Prilogu II. i dijelu B Priloga III. Uredbi (EZ) br. 396/2005. Difenilamin je bio predmet Odluke Komisije 2009/859/EZ od 30. studenoga 2009. o neuvrštenju difenilamina u Prilog I. Direktivi Vijeća 91/414/EEZ i povlačenju odobrenjâ za sredstva za zaštitu bilja koja sadržavaju tu tvar (2) i predmet je Provedbene uredbe Komisije (EU) br. 578/2012 od 29. lipnja 2012. o neodobravanju aktivne tvari difenilamina u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (3).
(2)
Dana 22. kolovoza 2011. (4) Europska agencija za sigurnost hrane (dalje u tekstu „Agencija”) dala je obrazloženo mišljenje o postojećim MRO-ovima difenilamina u skladu s člankom 12. stavkom 1. Uredbe (EZ) br. 396/2005, ispitujući posebno rizike za potrošače. To je mišljenje proslijeđeno Komisiji i državama članicama i stavljeno je na raspolaganje javnosti.
(3)
Tim mišljenjem Agencija preporučuje da se difenilamin ne uvrsti u Prilog IV. Uredbi (EZ) br. 396/2005 i da se CXL-ovi ne uvrste u Prilog II. toj Uredbi.
(4)
Sva su postojeća odobrenja za sredstva za zaštitu bilja koja sadržavaju difenilamin ukinuta. MRO-ove utvrđene za tu aktivnu tvar u Prilozima II. i III. potrebno je stoga izbrisati, osim u odnosu na jabuke i kruške.
(5)
U vezi s difenilaminom u jabukama i kruškama, države članice, treće zemlje i subjekti u poslovanju s hranom obavijestili su Komisiju o neizbježnoj unakrsnoj kontaminaciji netretiranih jabuka i krušaka zbog prisutnosti ostataka difenilamina u skladišnim prostorima, posebice u strojevima, na površinama i u spremnicima, posebno kantama, koje u ovoj fazi nije tehnički moguće potpuno ukloniti.
(6)
Na temelju podataka o unakrsnoj kontaminaciji dobivenih praćenjem potrebno je, s obzirom na zabrinutost potrošača zbog prisutnosti difenilamina, smanjiti privremeni MRO na što nižu razinu, omogućujući da se normalno nastavi stavljanje netretiranih jabuka i krušaka na tržište i trgovina njima.
(7)
Premda se u ovoj fazi ne može konačno procijeniti rizik za potrošače zbog određenih nedostataka u podacima koje je Agencija pronašla u dokumentaciji o difenilaminu, razumno je očekivati da privremeni MRO od 0,1 mg/kg, koji je pedeset puta manji od trenutačnog MRO-a od 5 mg/kg, neće predstavljati neprihvatljiv rizik za potrošače.
(8)
U skladu s člankom 16. stavkom 2. Uredbe (EZ) br. 396/2005, Komisija će preispitati stanje u roku od dvije godine od dana stupanja na snagu ove Uredbe na temelju novih podataka dobivenih praćenjem i drugih novih elemenata koji postanu dostupni.
(9)
Uredbu (EZ) br. 396/2005 stoga treba na odgovarajući način izmijeniti.
(10)
Prije nego što se promijenjeni MRO-ovi počnu primjenjivati, potrebno je omogućiti razumno razdoblje kako bi se državama članicama, trećim zemljama i subjektima u poslovanju s hranom omogućilo da se pripreme za ispunjavanje novih uvjeta nastalih zbog promjene MRO-ova.
(11)
Preko Svjetske trgovinske organizacije zatraženo je mišljenje trgovačkih partnera Unije o novim MRO-ovima te su njihove napomene uzete u obzir.
(12)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament ni Vijeće,
DONIJELA JE OVU UREDBU:
Članak 1.
Prilozi II., III. i V. Uredbi (EZ) br. 396/2005 izmjenjuju se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Međutim, primjenjuje se od 2. ožujka 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. kolovoza 2013.

Labels: 1
17
0
3
6